als_Latn dik_Latn sag_Latn
Prishtinë, 24 nëntor 2014 – Analisti Shkëlzen Maliqi thotë se koalicioni PDK-LDK, nuk e ka befasuar aspak, pasi formula tjetër, përkatësisht Blloku, nisi të mos jepte rezultate për krijimin e qeverisë, sidomos pas vendimit të Gjykatës Kushtetuese.
“Ka qenë rrjedhë e pritur dhe e logjikshme, sepse formula tjetër nuk jepte rezultat, sidomos pas vendimeve të Gjykatës Kushtetuese që ka qenë një lloj arbirti, interpretim i tekstit kushtetues. Është njësoj si në futboll, kur arbitri jep interpretimin për një lojë. Edhe kjo çështje ka qenë e kryer. Ai koalicioni apo Blloku nuk mund ta krijonte qeverinë”, ka thënë Maliqi, në Zona B të Klan Kosovës.
Maliqi ka thënë se opozita do të jetë relativisht e dobët por ka thënë se Blloku mund të bashkëpunojë edhe tash e jo ta akuzojnë njëri-tjetrin.
“Blloku mund të provojë ta bëjë një bashkim opozitar, por duhej të pritej kështu parimisht. Nëse kanë qenë parimor duhej të bashkëpunonin edhe tash e jo ta akuzojnë njëri-tjetrin”, ka thënë Maliqi.
Maliqi tha se Kosovën e presin punë të mëdha në vitet e ardhshme dhe shpreson se Qeveria e ardhshme do të ketë njerëz të përgjegjshëm.
“Ka shumë punë që e presin Kosovën në vitet e ardhshme. Në këtë moment ka më shumë të panjohura sesa të njohura. Vlerësimet e para për këtë qeveri mund t’i japim kur të dalin emrat”, tha ai.
Duke folur për krijimin e Gjykatës Speciale, që pritet të jetë sfida e parë me të cilën do të përballet qeveria e ardhshme, Shkëlzen Maliqi mendon se me zbardhjen e krimeve eventuale Kosova do të lirohet nga kompleksi i luftës.
“Kjo mund të jetë më e ndjeshme, sepse prek periudhën e luftës dhe pasluftës, ku mund të ketë reagime dhe pakënaqësi, por varet nga hetuesit se sa kanë gjetur prova. Ne e dimë që pas luftës ka pasur krime, por nëse zbulohen ato do të ishte mirë, sepse do të akuzoheshin grupet dhe jo UÇK-ja apo edhe partitë politike si tërësi. Më në fund duhet të lirohemi nga kompleksi i luftës, 15 vjet pas përfundimit të saj”, tha Maliqi për Klan Kosova.
als_Latn als_Latn als_Latn als_Latn als_Latn als_Latn als_Latn als_Latn